Nalika mangsa ketiga, Asmani gampil sanget angsal séla wonten ing lèpèn punika, amargi toya wonten ing lèpèn boten santer kados déne nalika mangsa rendheng. Bènten kaliyan mangsa rendheng, Asmani kedhah slulum wonten ing lèpen punika amargi toyanipun kathah lan mili santer. Saksanesipun material sèla, Asmani ugi mundhuti pecahan-pecahan tilaran bangunan ingkang sampun dipunbuang dening tiyang. Sedaya kagiatan punika dipunlampahi déning Asmani piyambak, ananging kala-kala wonten ugi warga masyarakat ingkang ndhèrèk mbiyantu Asmani nambal mergi punika, wonten ugi ingkang ndhèrèk nyumbang séla lan material sanesipun. Mekaten kala wau ingkang njalari Asmani nlajengkaken pandamelanipun. Kados déné boten wonten sayahipun, Asmani taksih giyat nindhakaken pakaryan nambali mergi ingkang risak parah. Asmani taksih setya sanajan sampun suda pamirengan. Tiyang ingkang badhe wawanrembag kaliyan Asmani kedah radi bengok lan radi caket kaliyan talinganipun Asmani punika. Wonten ugi ingkang wawanrembag mawi  cara tulis, ananging kathah-kathahipun Asmani namung gemujeng amargi boten mangertos punapa ingkang dipunsuwunkaken pirsa lawan micaranipun.